《春日泛湖登孤山》
清代·叶燮

晓策遵兰渚，挈侣扬方舟。舟行溯晨凫，偕我翔中洲。

轻阴散浮屿，澄漪碎孤丘。幽怀戛世虑，冥契惓前修。

褰衣度石濑，摄袂凭山楼。荒祠临回波，磴道折渟流。

绪风摇丛绿，薄阳感鸣鸠。遥渚蒲渐生，周涂兰已稠。

携我言怀侣，景昔抗志俦。女罗穆修风，梁木邈难求。

喟焉理归榜，去矣心迟留。

作者简介：（1627—1702）江苏吴江人，浙江嘉兴籍，字星期，号已畦。叶绍袁子。康熙九年进士。任江苏宝应知县。十四年，以三藩乱时役重民饥，与巡抚慕天颜不合，被劾罢官。居吴县横山，常出游览四方名胜。精研诗学理论，所作以险怪为工。有《原诗》、《巳畦诗文集》。又摘汪琬文章缺点，著《汪文摘谬》。